recursal/SuperWikiNEXT-32B huggingface dataset:
**חירוץ** (**Fluting**) הוא מונח באדריכלות המתייחס לחריצים (נקראים גם "מרזבים") עגולים לאורכו של עמוד, והזוויות שבין החריצים נקראות "מִקְצוֹעוֹת" (Arris). אמנם חריצים המסותתים באבן מופיעים כבר באדריכלות מצרים העתיקה, אולם הם מזוהים בעיקר עם האדריכלות הקלאסית, שבה החריצים עשויים להיות מסותתים בתוך אבני העמוד עצמו, או מודבקים אליו בצורת סטוקו. את העמודים נהגו לחצוב בצורתם הגולמית במחצבה, ואילו הסיתות המדויק לחריצים היה נעשה רק במקום הבנייה, כדי שלא יינזקו בדרך. במקרה של עמוד הבנוי מחוליות, היו מגלפים את הכותרת ואת החריצים בחוליה העליונה, ואת שאר החוליות היו מחרצים עם הקמת העמוד, כדי להבטיח את התאמתן.

החריצים מילאו תפקיד חשוב בסדרים הקלאסיים, ומספרם נקבע במדויק לכל סדר וסדר:

* בראשיתו של הסדר הדורי היו שכיחים עמודים בעלי שישה עשר חריצים רדודים עם זוויות כה חדות, עד שבחלק מהמבנים העמודים חורצו רק בחלקם העליון, כדי להבטיח את שלומם של באי המבנה. לאחר שהסדר התקבע, בראשית המאה ה-6 לפנה"ס, נעשו החריצים עמוקים יותר, ומספרם עמד על עשרים.
* בסדר היוני הוחלקו הזוויות שבין החריצים, ומספר החריצים עמד על עשרים וארבעה.
* מבחינת החירוץ, הסדר הקורינתי דומה בצורתו לסדר היוני.
* בסדר הטוסקני לא היו חריצים.

קיימות גם דוגמאות של חריצים לולייניים.

לקריאה נוספת
------------

Arnold W. Lawrence, **Greek Architecture**, Penguin books, Harmondsworth, Middlesex, 1967

קישורים חיצוניים
----------------

ויקישיתוף מדיה וקבצים בנושא **חירוץ** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007553895805171
* GND: 4392077-9
* LCCN: sh96005393

 |
**אורן פפיסמדוב** (נולד ב-8 במרץ 1990) הוא שחקן וזמר ישראלי.

ביוגרפיה
--------

פפיסמדוב נולד, גדל והתחנך באשדוד, בן להורים יוצאי גאורגיה. בנעוריו למד במגמת הדרמה והתיאטרון בתיכון מקיף ד' בעיר מגוריו. לאחר שירותו הצבאי בצה"ל למד משחק בסטודיו למשחק ניסן נתיב שם למד בין השנים 2013–2016.

במסגרת לימודיו ב"ניסן נתיב", שיחק בין היתר במחזות קליניקה את דמותו של תומאס, במחזה חלום את דמות האב, באורזי מזוודות של חנוך לוין את דמותו של מוניה גלובצ'יק ובהם יורים גם בסוסים את התפקיד ראשי: רוקי.

בתיאטרון, שיחק בתיאטרון הבימה במחזות מה עושים עם ג'ני שם גילם את פלויד ובמחזה "1984", על פי ספרו האייקוני של ג'ורג' אורוול, שיצר את המושג "האח הגדול", שם גילם את צ'רניגטון.

הופעתו הראשונה בטלוויזיה הייתה בשנת 2016, בעונתה הראשונה של סדרת הדרמה הקומית "תאג"ד "ששודרה ב-Yes Action למנויי yes, שם שיחק בתפקיד טטרו החובש.

בנובמבר 2016 בעקבות הופעתו בסדרה תאג"ד זכה בפרס אשדוד בתחום האומן הצעיר והמבטיח.

ב-2017 גילם בעונתה השנייה של הסדרה "האחיות המוצלחות שלי", את אהרוני ב-yes. באותה השנה הצטלם בנוסף לסרט הקולנוע "הסוסיתא של הרצל", אשר יצא לאקרנים בסוף שנת 2019. שם גילם את דמותו של יולי, ולמען התפקיד למד גם לדבר קווקזית.

ביוני 2020 חזר לגלם את טטרו החובש בעונתה השנייה של הסדרה תאג"ד ב yes, ובאותו הזמן הצטלם לעונתה השנייה של סדרת הטלוויזיה הסאטירית שב"ס, מועמדת פרס האקדמיה הישראלית לקולנוע וטלוויזיה, שמשודרת ב-כאן 11.

לאורן יש גם שירים שכתב והלחין - "חופשי" ו"להעלים את העולם".

פפיסמדוב כתב והלחין ביחד עם רותם כ"ץ ורועי כהן את השיר "קונקשן לליבך" שהיה שירו של בן לולו (אור אדרי) בעונה השנייה של הסדרה תאג"ד.

בדצמבר 2022, שיחק פפיסמדוב בתפקיד הראשי בהצגה "מעבר לגבול" שכתבה היוצרת אילנית סוויסה ובבימויו של סיני פתר. המחזה זכה בפסטיבל "כאן ועכשיו" בתיאטרון הקאמרי בשנת 2021 בפרס המחזה הטוב ביותר. ההצגה עלתה בתיאטרון ברמוזה תחת אנסמבל "שובר גלים" והיא נחשבת להפקת התיאטרון המקצועית הראשונה שהועלתה במסגרת תיאטרון אשדודי. במהלך חודש יולי 2023 עלתה ההצגה גם באודיטוריום נעים לתרבות באשדוד, עיר הולדתו.

פילמוגרפיה
----------

**קולנוע**:

| שנה | כותר | תפקיד | הערות |
| --- | --- | --- | --- |
| 2019 | הסוסיתא של הרצל | יולי |  |

**טלוויזיה**:

| שנה | כותר | תפקיד | הערות |
| --- | --- | --- | --- |
| 2016 | תאג"ד | טטרו |  |
| 2017 | האחיות המוצלחות שלי (עונה 2) | אהרוני |  |
| 2020 | תאג"ד (עונה 2) | טטרו |  |
| 2020 | שב"ס (עונה 2) | בני |  |

חיים אישיים
-----------

ב-26 בפברואר 2017 נישא פפיסמדוב למעיין בן יוסף לאחר שבע שנות זוגיות. לשניים בן.

מתגורר עם משפחתו בהוד השרון.

קישורים חיצוניים
----------------

* אורן פפיסמדוב, סרטונים בערוץ היוטיוב
* אורן פפיסמדוב, במיזם "אישים" לתיעוד היצירה הישראלית
* אורן פפיסמדוב, במסד הנתונים הקולנועיים IMDb (באנגלית)

הערות שוליים
------------

1. ↑   אורן פפיסמדוב - חופשי, סרטון באתר יוטיוב (אורך: 2:53)
2. ↑   אורן פפיסמדוב - להעלים את העולם, סרטון באתר יוטיוב (אורך: 3:45)
3. ↑   תאג"ד 2 | קונקשן לליבך - הקליפ הרשמי!, סרטון באתר יוטיוב (אורך: 3:04)
**א געשעפט** (בעברית: **עסקה**) הוא שמו של סרט פעולה ביידיש משנת 2005, שהופק, צולם, ובוים על ידי יהודים חרדים במונסי, ניו יורק. זהו הסרט הראשון ביידיש שיוצא מקרב חוגים חרדיים, ואחד הסרטים הראשונים שהופקו ביידיש מאז שנות ה-40.

הסרט צולם בארצות הברית ברמת הפקה גבוהה יחסית, וזכה שם לתהודה. כמו כל סרט חרדי טיפוסי, צוות השחקנים בסרט מורכב מגברים בלבד.

"א געשעפט" הוא סרט שוד, המגולל את סיפורו של פרץ, סוחר שחייו משתרעים על קו התפר בין הרקע החרדי שלו לבין חיי עולם תחתון. פרץ מוכן להשתמש באלימות כדי לנהל את עסקיו המפוקפקים, והסרט עוקב אחר הקריירה הפלילית שלו. במאי הסרט, חסיד ויז'ניץ, ציין שהוא הושפע מכמה סרטי מיינסטרים אמריקאיים, כולל "לב אמיץ" של הבמאי מל גיבסון. עורך הסרט, רולנד מילמן, ערך מספר סרטי יידיש (סרט כושר "שווייץ" וסרט בישול "נו שמאלץ"), ולפיו המשחק בסרט "לא נפלא, אבל הצילום לא רע".

סביב השיווק הויראלי והאינטרנטי של הסרט, שהופנה בעיקר לקהל חרדי, התעורר פולמוס כאשר רבנים אסרו לצפות בו בשל חששם מחדירה של השפעות הקולנוע והתיאטרון לציבור החרדי. הסוציולוג חיים וקסמן מאוניברסיטת ראטגרס שיער כי העובדה שהסרט נעשה ביידיש הוסיפה לחששות, משום ש"אנשים עלולים לחשוב אם זה ביידיש, זה עושה את זה כשר". על-פי וקסמן, ההופעה של סרט ביידיש היה חלק משינוי משמעותי בעולם החרדי אשר החל לאמץ מגוון של מוצרי תרבות, כולל מוזיקה, סיפורת, ואפילו תיאטרון, שהדורות הקודמים להם נמנעו מהם.

הסרט משך גם תשומת לב בחוגים יהודיים חילוניים בעלי עניין ביידיש, משום שמדובר במסמך ביידיש בן זמננו. הוא הוקרן בין היתר ב"אשכנז פסטיבל" בטורונטו ובפסטיבל היידיש באוניברסיטת אריזונה. בשנת 2009 יצא הסרט בישראל תחת השם "העסקה", וצורף לו דיבוב בעברית.

קישורים חיצוניים
----------------

* 

* אתר האינטרנט הרשמי של א געשעפט
* 
* צפייה בסרט ביוטיוב
* דף הסרט, באתר דוסמיוזיק

הערות שוליים
------------

1. ↑  אנתוני וויס, Trailblazing Yiddish Action Flick Makes Waves, באתר פורוורד
2. ↑  שאנה ליבמן, Chooray for Chollywood! באתר ניו יורק מגזין
3. ↑  באתר אוניברסיטת אריזונה
צילום רפי דלויהזוהר יעקובסון. צילום רפי דלויה
**זוהר יעקובסון** (נולדה ב-28 בדצמבר 1955) היא סוכנת שחקנים ואמנים, יזמת חברתית, מייסדת ויו"ר "מרכז טל", עמותה לשינוי תרבות הטיפול במחלת הסרטן.

ביוגרפיה
--------

יעקובסון נולדה בוזאן בצפון מערב מרוקו. בגיל 12 עלתה יחד עם הוריה וארבעת אחיה ואחיותיה לישראל. המשפחה התיישבה בבאר שבע. בוגרת החוג לפילוסופיה וספרות צרפתית באוניברסיטת בן-גוריון בנגב. הייתה פעילה חברתית בתנועת עודד, הצטרפה לקבוצת מייסדי תמ"י (תנועת מסורת ישראל), והייתה פעילה בתנועת המחאה הפנתרים השחורים.

נשואה מאז שנת 1979 לשחקן ולבמאי יענקל'ה יעקובסון.

פעילות בשדה האמנות
------------------

בשנת 1984 ייסדה את "תיאטרון הכיסא" להצגות יחיד. ההצגה "הסיסמה: עוגת קרם" (1986) זכתה בפרס אהרון מסקין בקטגוריית הצגת היחיד. עוד הועלו ההצגות "מבט לאחור: האיש עם המעיל והכובע" (1989), "ניסו 1" (1993), "לאן אתה רץ" (2000).

בשנת 1990 הקימה את "זוהר יעקובסון - ייצוג והפקה בע"מ", סוכנות ייצוג לשחקנים, יוצרים, אמני במה, קולנוע, טלוויזיה וניו מדיה. הסוכנות מייצגת ששחקנים ויוצרים בתחום הקולנוע והטלוויזיה, בהם אורנה בנאי, גורי אלפי, רן דנקר, שני כהן, רועי בר-נתן, צחי גראד, חן אמסלם, מגי אזרזר, עלמה זק, זאב רווח, יחזקאל לזרוב, אושרי כהן, עומר פרלמן, שירה האס ועוד.

הסוכנות עובדת עם ערוצי שידור כמו קשת, רשת, כאן, HOT, YES, NETFLIX וHBO בהפקות מקור מקומיות ובינלאומית.

פעילות חברתית
-------------

בשנת 2010 ייסדה ביחד עם בן זוגה את "מרכז טל" לרפואה אונקולוגית אינטגרטיבית, לאחר שביתם טל נפטרה מסרטן בגיל 26.

מרכז טל מציע טיפולים ברפואה משלימה שנועדו לסייע בתסמינים של מחלת הסרטן והטיפולים בה, ומסייעים בשיפור איכות החיים של החולים. כמו כן, מרכז טל עורך מחקרים (קליניים ופרה-קליניים) במטרה להוכיח את יעילות הטיפול האינטגרטיבי בהתמודדות עם מחלת הסרטן ותופעות הלוואי הנובעות מהטיפול הקונבנציונלי.

בשנת 2010 בני המשפחה הקימו בקמפוס ברושים לרפואה משלימה, אוניברסיטת תל אביב, את המרכז לתזונה בריאה ע"ש טל יעקובסון.

משנת 2010 המשפחה מעניקה מדי שנה פרס ע"ש טל יעקובסון בפסטיבל Animix לסרט הסטודנטים הטוב ביותר.

בשנת 2015 יזמה והקימה ביחד עם שירה סגל קופרמן את קהילת "חלאסרטן" לצעירים שאובחנו כחולי סרטן. קהילת "חלאסרטן" מספקת מעגלים של תמיכה, הזדהות, השראה, חברות ורצון טוב, על מנת להעצים את כוחותיהם של המתמודדים הצעירים עם המחלה.

בשנת 2017 יזמה ביחד עם אייל שפרינגר וג'סיקה הלפרין את הוצאתו לאור של "בישולחיים" ספר מתכונים של תזונה מסורתית ככלי מסייע בטיפול בסרטן.

קישורים חיצוניים
----------------

* אתר האינטרנט הרשמי של זוהר יעקובסון
* אורית מרלין-רוזנצוייג, אחרי שבתה מתה מסרטן, זוהר יעקובסון פועלת למען חולים צעירים, באתר Xnet‏, 30 בינואר 2018
* אתר למנויים בלבד  איתי סגל, "אני מרגישה שטל התנדבה לעבור את המלחמה בסרטן, כדי שנבין מה צריך לשנות", באתר "ידיעות אחרונות", 22 ביוני 2019

הערות שוליים
------------

1. ↑  זוהר יעקבסון ייצוג והפקה בע"מ, באתר
2. ↑  אנימיקס – הפסטיבל הבין-לאומי לאנימציה, קומיקס וקריקטורה של תל אביב, באתר
3. ↑  מרכז טל, חלאס סרטן, באתר
4. ↑  אייל שפרינגר, תזונה ורפואה מסורתית, באתר
**דיונונים** (שם מדעי: *Decapodiformes*) היא תת-מחלקה של רכיכות ימיות ממחלקת הסילוניות, היכולים לנוע באמצעות הנעה סילונית. הם קרוביהם הרחוקים של התמנונים.

בני הקבוצה הם בעלי שמונה רגליים המשמשות לתנועה ועוד שתיים לתפיסת מזון. הם בעלי קונכייה פנימית קשה וכן מקור קרני, שלעיתים הוא בעל ארס. הם שוחים בצורה אחורית ופעילים בעיקר בשעות החשיכה. הדיונונאים מומחים בהסוואה - דבר העוזר להם נגד טורפים וגם להתקרב לטרפם ולתפוס אותו בזרועותיהם הדביקות.

בשנת 2021 קבע מחקר שבוצע בבית הספר לכלכלה של לונדון כי דיונונים, לצד תמנונים וסרטנים, הם יצורים בעלי תודעה אשר "מסוגלים להרגיש כאב, עונג, רעב, צמא, חמימות, אושר, נחמה והתרגשות". בעקבות זאת הודיעה ממשלת בריטניה על הכללת דיונונים בחוק לרווחת בעלי חיים בעלי מודעות (אנ').

מיון
----

* סדרה Boletzkyida - נכחדה
	+ קבוצה בלמניטים (Belemnoidea) - נכחדה
* סדרה ספירולאים (Spirulida)
* סדרה דיונונאים (Sepiida)
* סדרה דיונונים מעוגלים (Sepiolida)
* סדרה דיונוני רחף (Teuthida)

גלריה
-----

* דוריטאותיס אופלסכנסדוריטאותיס אופלסכנס
* Euprymna berryi*Euprymna berryi*
* דיונון הרוקחיםדיונון הרוקחים

קישורים חיצוניים
----------------

ויקישיתוף מדיה וקבצים בנושא **דיונונים** בוויקישיתוף
* אורי ברמן, ‏תחכום ההסוואה של הדיונון, באתר של מכון דוידסון לחינוך מדעי‏, 23 באוגוסט 2023
* דיונונים, באתר ITIS (באנגלית)

* דיונונים, באתר NCBI (באנגלית)

* דיונונים, באתר האנציקלופדיה של החיים (באנגלית)

הערות שוליים
------------

1. ↑  London School of Economics and Political Science, Review of the Evidence of Sentience in Cephalopod Molluscs and Decapod Crustaceans, נובמבר 2021,עמ' 7-8
2. ↑  ההודעה לעיתונות של ממשלת בריטניה, נובמבר 2021
קלף הקיסר
**הקיסר** הוא קלף מספר 4 בארקנה הגדולה של קלפי הטארוט. לרוב מתואר יושב בצדודית על כס מלכות או על קוביית אבן שחקוק עליו עיט שראשו פונה לשמאל ומצליב רגליו בצורת האות ד' או המספר 4 ואוחז בשרביט ולעיתים גם בכדור מלכות. בחבילת "השחר המוזהב" הוא יושב בחזית עם איל שמסמל את מזל טלה ואת שה האלוהים. בחבילת הריידר הוא יושב בחזית עם כדור מלכות ועם הענח' על כס שראשי אילים חקוקים עליו ומאחוריו רקע הררי.

משמעות הקלף
-----------

הקיסר מייצג את דמות האב, אדם בוגר ובעל ניסיון. הוא מייצג אדם מסגרתי, שולט, יציב, משרה ביטחון, עוצמה, הישגים וכוח, אך עם זאת גם יכול להיות נוקשה ושמרני מידי ללא הפגנת רגשות ועם ביקורת והחמרה עצמית. הקלף מציע לאדם להיות אסרטיבי ונחוש על מנת להשיג את מבוקשו.

לפי ארתור אדוארד וייט, קלף הקיסר מסמל בין היתר יציבות, סמכות ורצון. ווייט קיבל את ההתאמה של השחר המוזהב של אסטרולוגיה לארקנה הגדולה, ולכן הקלף נושא סמלים למזל טלה - על כס המלכות יש ארבעה ראשי אילים, וכן על מלבושיו, והרקע של הקלף צבוע בצבע כתום של מזל טלה.

  

יש הגורסים כי קלף הקיסר מייצג את כוח הרצון, את המודעות לכישורים האישיים, ושהוא ביטוי לעוצמה, לנחישות, לשליטה עצמית, להתמדה וללקיחת אחריות. עוד נטען כי הקלף מבטא צורך בביטחון חומרי ויציבות. נאמר גם שקלף הקיסר מייצג את התרבות הפטריאכלית, מייצג את דמות האב, את דמותו של המגן.

קישורים חיצוניים
----------------

ויקישיתוף מדיה וקבצים בנושא **הקיסר** בוויקישיתוף

הערות שוליים
------------

1. ↑  The Emperor Tarot Card | Keen Articles, www.keen.com (באנגלית)
2. ↑  הילה טארוט, **פשוטארוט**
3. ↑  The Emperor Tarot card meaning: Stability, power, protection, hermitspiritus.com (באנגלית)
4. ↑  טארוט - קלף הקיסר, באתר הטארוט של אורי רז

| קלפי טארוט |
| --- |
| הארקנה הגדולה | השוטה, הקוסם, הכוהנת, הקיסרית, הקיסר, הכהן הגדול, הנאהבים, המרכבה, הצדק, הנזיר, גלגל המזל, כוח, התלוי, המוות, המיזוג, השטן, המגדל, הכוכב, הירח, השמש, יום הדין, העולם |
גלאי UA1 נמצא כיום במרכז המבקרים ב CERN
**ניסוי UA1** (יוּ איי אחת) - (**Underground Area 1- אזור תת-קרקעי 1**) הוא גלאי חלקיקים, הנמצא במרכז לחקר פיזיקת חלקיקים CERN.

באמצעות ניסוי זה, וניסוי ה-UA2, התגלו בוזון Z ובוזון W, נשאי הכוח של הכוח החלש. על התרומה לניסוי ומציאת הבוזונים זכו קרלו רובייה וסימון ואן דר מיר בפרס נובל לפיזיקה.

ניסוי UA1 קיבל את שמו מכך שהיה הניסוי התת-קרקעי הראשון ב-CERN. הוא ממוקם מחוץ לשני אתרי cern המרכזיים, בנקודת חיבור על מאיץ הסופר פרוטון סינכרונטרון (SPS) אשר בין השנים 1981 ל־1991 שודרג למאיץ סופר פרוטון-אנטיפרוטון סינכרונטרון (SppS) המאיץ פרוטונים ואנטי- פרוטונים אשר מתנגשים במיקומו של הגלאי UA1. 

ה UA1 היה גלאי ענק ומורכב בזמנו. הוא תוכנן כגלאי בעל מטרה כללית. הגלאי היה בצורת גליל באורך של 5.8 מטרים ובעל קוטר של 2.3 מטרים המורכב משישה תאים. הוא היה תא הסחיפה הגדול ביותר בזמנו. הוא תיעד את העקבות של חלקיקים טעונים בשדה מגנטי בעוצמה של 0.7 טסלה ומדד את המומנטום שלהם, מטענם החשמלי ואת קצב איבוד האנרגיה שלהם. אטומים בתערובת הגז שכללה ארגון ואתאן התייננו כאשר עברו בקרבתם חלקיקים טעונים שנוצרו בעקבות התנגשות החלקיקים בגלאי. האלקטרונים שהשתחררו בתהליך היינון נסחפו בשדה חשמלי שיוצר על ידי כבלי שדה ונקלטו על ידי כבלי חישה. הסידור הגאומטרי של 17,000 כבלי שדה ו-6,125 כבלי חישה בתוך המאיץ איפשר להפיק ייצוג תלת־ממדי אינטראקטיבי של אירועים פיזיקליים משוחזרים.

קישורים חיצוניים
----------------

ויקישיתוף מדיה וקבצים בנושא **ניסוי UA1** בוויקישיתוף

הערות שוליים
------------

1. ↑  "UA1 magnet sets off for a second new life". CERN Courier. 13 March 2008.
הדרך הצבאית הגאורגית
הדרך הצבאית הגאורגית, 1911
**הדרך הצבאית הגאורגית** (בגאורגית: **საქართველოს სამხედრო გზა** - סַכַּרתווֶלוֹס סאמחֶדרוֹ גזַה, ברוסית: **Военно-Грузинская дорога** – וואיינו-גרוזינסקאיה דורוגה) הוא השם ההיסטורי לדרך הראשית החוצה את הרי הקווקז מגאורגיה לרוסיה. 

אורכה של הדרך הוא 208 ק"מ והיא מקשרת בין טביליסי, בירת גאורגיה, לולדיקווקז, בירת צפון אוסטיה ברוסיה. בחלקה הגאורגי ממוספרים הכבישים לאורך הדרך כ-M1 ו-M3. הדרך נמתחת מטביליסי צפונה לאורך נהר הקורה ונהר תתרי ארגווי, חוצה את מעבר ג'ווארי בגובה 2,379 מטרים ואת נקיק דריאל, ומשם דרך הגבול הבינלאומי ובמורד עמק נהר טרק עד ולדיקווקז. 

הדרך הצבאית הגאורגית הוזכרה לראשונה על ידי הגאוגרף היווני, סטרבון, במאה ה-1, ונקראה בזמנו כ"הדרך למעבר דריאל". צבא האימפריה הרוסית סלל כבר בתקופת מלחמת רוסיה-טורקיה, 1774-1768 מסלול שיאפשר לכוחות צבאו לעבור בדרך הצבאית. בניית הדרך, תחת פיקודו של הגנרל הרוסי ג.ג. טוטלבן, החלה עם חתימת חוזה גאורגייבסק, בשנת 1783, שהפך את הממלכה המזרח גאורגית, כארתלי-קאחתי למדינת חסות של האימפריה הרוסית. בשנת 1799 השלים הצבא הרוסי את בנייתה של הדרך לאורך נתיב אשר שימש פולשים וסוחרים. לאחר שכארתלי-קאחתי הצטרפה לאימפריה הרוסית בשנת 1801, החלו הרוסים בעבודות הרחבה וסלילה של הדרך אשר באו לכלל סיום בשנת 1863. 

לדרך נודעה משמעות רבה בהתפתחות עבר הקווקז, אך עם השנים פחתה חשיבותה בשל העיכובים במעבר הגבול שבין גאורגיה ורוסיה, ולעיתים אף סגירתו המוחלטת או לזרים בלבד.

אתרים לאורך הדרך
----------------

לאורך הדרך אתרים בעלי העניין שהעיקריים הם:

* מצחתה, בירתה ההיסטורית של גאורגיה
* מנזר הצלב או "מנזר ג'ווארי" מהמאה ה-6-ה-7
* סכר מאגר ז'נוואלי (Zhinvali Dam)
* אנאנורי - מצודה מימי הביניים
* גודאורי - עיירת סקי הממוקמת במדרונות הדרומיים של רכס הרי הקווקז הגדול בגאורגיה
* אנדרטת הידידות גאורגיה-רוסיה (Russia–Georgia Friendship Monument)
* מעיינות מינרליים וטראוורטין
* עמק הטרוסו (Truso Gorge)
* כנסיית השילוש הקדוש בכפר קזבגי
* הר קזבק
* מעבר דריאל

תמונות מהדרך הצבאית הגאורגית
----------------------------

* גשר אנאנוריגשר אנאנורי
* מצודת אנאנורימצודת אנאנורי
* מעבר דריאל 1906מעבר דריאל 1906

* נוף בדרך הצבאיתנוף בדרך הצבאית
* כפר גאורגי לצד הדרךכפר גאורגי לצד הדרך
* מפל מים אוסטי ליד הגבולמפל מים אוסטי ליד הגבול

* נהר טרקנהר טרק
* כנסיית השילוש ליד הר קזבקכנסיית השילוש ליד הר קזבק
* מדרון זמומלטימדרון זמומלטי

* כפר זמומלטיכפר זמומלטי
* מאגר ז'ינוואלימאגר ז'ינוואלי
* מאגר ז'ינוואלי מבט ממצודת אנאנורימאגר ז'ינוואלי מבט ממצודת אנאנורי

* ג'ווריס אור'לטיחילי - נקודת הגבול האחרונה של גאורגיה על הדרך הצבאית הגאורגיתג'ווריס אור'לטיחילי - נקודת הגבול האחרונה של גאורגיה על הדרך הצבאית הגאורגית
* מנזר הצלב במצחתהמנזר הצלב במצחתה
* תמונה בדרךתמונה בדרך

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **תמונות הדרך הצבאית הגאורגית** |

* סיגל גבע, ‏אתרים לאורך הדרך הצבאית בין גאורגיה לרוסיה, באתר GoTravel
* תמונות מהדרך הצבאית הגיאורגית (באנגלית)
* סיפור מסע מהדרך הצבאית הגיאורגית, 1906 (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007548602305171

 |
**איבט רודי** (בצרפתית: **Yvette Roudy** ; נולדה ב-10 באפריל 1929) היא סופרת ופוליטיקאית צרפתייה אשר תמכה בזרם הפמיניסטי הצרפתי.
היא הייתה חלק מהמפלגה הסוציאליסטית הצרפתית (1979-1981) שרה לזכויות נשים (1981-1986) וחברת פרלמנט.

ביוגרפיה
--------

רודי נולדה בפסק שבצרפת. בגיל 17 היא התחילה לעבוד וללמוד לימודי ערב בהשפעת אביה. ב-1962 קמה "התנועה הפמיניסטית הדמוקרטית" שהייתה הראשונה מסוגה בצרפת אליה הצטרפה בהמשך איבט רודי. ב-1963 היא מתרגמת את הספר "הפמיניסטית המסתורית" אשר יצא לאור בארצות הברית באותה התקופה, הספר הזה הוא ביטוי של תחושותיה ושל מה שרצתה לעשות בהמשך חייה. ב-1965 הבינה כי עליה להתחיל את דרכה בפוליטיקה על מנת לעורר את השיח הציבורי הפמיניסטי. 

ב-1979 מונתה איבט רודי לחברת הפרלמנט האירופי מטעם צרפת. ב-1981 היא נכנסת לממשלה כחלק ממפלגתו של פרנסואה מיטראן והקימה את אגודת הנשים העיתונאיות. ב-1982 היא מעורבת בחקיקת חוקים למען זכויות נשים לגבי הפלה ומנציחה גם את זכרם של קורבנות הלחימה באי שוויון מגדרי. למרות זאת, לא כל פועלה צלח וב-1983, החוק שחוקקה נגד סקסיזם כשל כישלון חרוץ ועורר ביקורת נוקבת וקשה מצד אלו המגנים על זכויות העיתונות.

ב-1989 נבחרה רודי לראש עיריית ליסיו. ב-1992, לאחר השתתפותה באספה אירופאית באתונה בנושא שוויון מגדרי, הקימה איבט רודי את "אגודת הנשים" שתפקידה לקדם את מעמד האישה בחברה. כמו כן הוציאה באותה שנה לאור את ספרה "ממה הם (גברים) מפחדים". ב-1996 החליטה איבט רודי לכנס אספה של מספר נשים ידועות, ביניהן שרות לשעבר, על מנת לעסוק במעמד האישה והציעה במעמד זה לחוקק חוק שמונע מנבחר ציבור שכבר נבחר להיבחר בשנית. היא סיימה את תפקידה כראש עיריית ליסיו בשנת 2001. ב-2007 הייתה איבט רודי האישה הראשונה שלקחה חלק במאבק הנשיאותי נגד סרקוזי לצד סגולן רויאל.

ב-2017 חשבה להצביע לבנואה המון בבחירות של המפלגה הסוציאליסטית הצרפתית, אך שינתה את דעתה בעקבות אמירתו לגבי כיסוי הראש של המוסלמיות הצרפתיות.
.

תפקידים
-------

* חברת הפרלמנט האירופי 1979 - 1981
* שרה לזכויות נשים - 1985-1986
* חברת המחוז השלישי של קלבדוס - 2 באפריל 1986 - 14 במאי 1988, 13 ביוני 1988 - 1 באפריל 1993, 1 ביוני 1997 - 18 ביוני 2002
* ראש עיריית ליסיו - מרץ 1989 - מרץ 2001

תפקידים יצוגיים
---------------

* קצינת לגיון הכבוד (14 ביולי 2013)

ספרים
-----

* "קדימה נשים - סיפור קטן על הקשר בין המפלגה הסוציאליסטית הצרפתית לבין הדמויות הפמיניסטיות הבולטות בצרפת" (צרפתית), (2005).

* "הנשים בשליטה" (צרפתית), (1982).

* ממה הם (גברים) מפחדים?" (צרפתית), (1995).

* "בגלל הנשים" (צרפתית), (1985).

* "פרנקופוניה - מתרבות לפוליטיקה" (צרפתית), (1998).

ראו גם
------

* פרנסואז גירו
* קרולין דה האז
* קלמנטין אוטאן

קישורים חיצוניים
----------------

ויקישיתוף מדיה וקבצים בנושא **איבט רודי** בוויקישיתוף
* רשימת השרות הצרפתיות (בצרפתית)
* רשימת השרות בצרפת שעסקו בזכויות נשים (בצרפתית)
* ארכיון פמיניזם (בצרפתית)

הערות שוליים
------------

1. ↑  דניאל בן סימון, הארץ, 23 באפריל 2007, המאבק נגד סרקוזי,  ‏
2. ↑  דניאל בן סימון, BFMTV, בתאריך 27 בינואר 2017, איבט רודי לבנואה המון - "איבדת את הקול שלי" (צרפתית),  ‏
3. ↑  מדור אקטואליה של Le huffingtonpost, בתאריך 5 באוקטובר 2016, לגיון הכבוד (צרפתית),  ‏

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007406057805171
* BnF: cb119227778 (data)
* GND: 131961748
* ISNI: 0000 0000 7829 5399
* LCCN: n84223977
* NTA: 071389563
* SUDOC: 027111059
* VIAF: 61551747
* WorldCat: lccn-n84223977

 |
**ויטלי גאורגייביץ' מינטנקו** (באוקראינית: **Віта́лій Гео́ргійович Мінте́нко**; נולד ב-21 במרץ 1970 בסטורוז'ינץ) הוא כדורגלן עבר סובייטי - אוקראיני, ששיחק בעמדות קשר התקפי.

קריירה
------

מינטנקו החל את קריירת הכדורגל שלו בקבוצת ווהלין לוצק, ששיחקה אז בליגה הסובייטית השנייה. בשנת 1990 עבר לדינמו קייב. מינטנקו לא הצליח להיכנס להרכב הקבוע של הקבוצה ולמעשה לא שותף באף אחד מהמשחקים. הוא שיחק בשורות קבוצת המילואים של דינמו. לכן, בשנת 1992 העדיף לעזוב את דינמו לטובת קבוצת בוקובינה, ששיחקה בליגת המשנה של אוקראינה. לאחר עונה מוצלחת בשורות בוקובינה - שב לדינמו קייב. גם בתקופתו השנייה בדינמו לא זכה לקחת חלק במשחקים רבים. הוא שותף בעיקר כשחקן מחליף. בשנת 1994 עזב את דינמו ועבר לשחק בישראל.

בישראל שיחק מינטנקו תחילה במכבי עירוני אשדוד ולאחר מכן עבר למכבי הרצליה. לאחר כשנתיים בארץ שב מינטנקו לאוקראינה. הוא חתם לשתי עונות בקבוצת בוקובינה. הייתה זו התקופה המוצלחת ביותר בקריירה שלו - הוא הבקיע במהלכה 20 שערי ליגה. בשנת 1997 עבר לתקופה קצרה לקבוצת ספרטק איוואנו-פרנקופסק (גם היא מליגת המשנה באוקראינה) ולאחריה חתם ל-4 שנים בקבוצת מטאלורג דונצק. בשנתיים הראשונות היה בהרכב הפותח של הקבוצה, אך לאחר מכן המאמן העביר אותו להרכב המחליף. הוא הושאל למשך חצי עונה לקבוצת הפועל ירושלים ולאחר מכן לקבוצת לקריוובס. בשנת 2002 הוא הוחתם בקבוצת דניפרו כשחקן ההרכב הפותח. לרוע מזלו הוא נפגע במשחק אימון, שבר רגל ונאלץ לפספס את העונה. בעונה הבאה הושאל מינטנקו לקבוצת מטאליסט חרקוב מליגת המשנה האוקראינית. הייתה לו עונה די טובה במדיה, בסופה העפיל יחד עם הקבוצה לליגה הבכירה באוקראינה. אך בעיות בריאותיות אילצו אותו לפרוש מכדורגל מקצועני.

תארים
-----

* אליפות אוקראינה : 1992/1993, 1993/1994
* הגביע האוקראיני: 1993

קישורים חיצוניים
----------------

* פרופיל, באתר Transfermarkt
* פרופיל, באתר FootballDatabase.eu
**פארוק חוסני** (בערבית: **فاروق حسني**; נולד ב-1938) הוא פוליטיקאי מצרי, לשעבר שר התרבות של מצרים בין השנים 1987–2011, ומועמד מוביל לתפקיד המזכיר הכללי של ארגון אונסק"ו, בבחירות שנערכו ב-2009.

ביוגרפיה
--------

חוסני נולד וגדל באלכסנדריה. הוא בוגר בית הספר לאמנויות של אוניברסיטת אלכסנדריה. לאחר סיום התואר, ניהל את "ארמון התרבות אל-אנפושי" במשך שש שנים. כאמן של ציור מופשט, הציג חוסני תערוכות ברחבי העולם וזכה בפרס בינלאומי לשלום ולתרבות מטעם אוניברסיטת סוקה גאקיי ביפן.

בשנות ה-80 של המאה ה-20 שימש כנספח התרבותי של מצרים בפריז וברומא, שם גם ניהל את האקדמיה לאמנויות של מצרים. בראיון שנתן בחודש ספטמבר 2009 לאתר האינטרנט בערבית "Elaph.com" הודה חוסני כי בשנת 1985, במהלך שהותו ברומא, הוא "סייע לחוטפי הספינה אקילה לאורו להימלט מאיטליה". במהלך האירוע, החוטפים רצחו את התייר היהודי-אמריקני הנכה, ליאון קלינגהופר, ודחפו אותו כשהוא בכיסא גלגלים אל תוך הים.

שר תרבות
--------

ב-1987 מונה חוסני לשר התרבות של מצרים. במהלך כהונתו הוא הרחיב חללי תצוגה במוזיאונים לאומיים ויזם תוכניות תרבות שונות, כגון "ארמון האמנויות", "מרכז ג'זירה לאמנויות הבמה", "המרכז לאמנויות של אלכסנדריה", ואת "הקרן הלאומית לפיתוח התרבות". כשר התרבות, חוסני הטיל צנזורה על התקשורת ועל סרטים. בין השאר, אסר לקיים קונצרט מטאל והורה לכוחות הביטחון לעצור מטאליסטים שהגיעו לקונצרט.

בראיון בנובמבר 2006, מתח חוסני ביקורת על המנהג ללבוש חג'אב, וכינה אותו בשם "נסיגה". הוא הוסיף כי הוא מהווה "צעד לאחור לנשים המצריות", וכי "שיער יפה אצל אישה הוא כמו פרח, ולא צריך לכסותו". חוסני הותקף בחריפות על דבריו, במיוחד מצד האחים המוסלמים, ו-130 חברי הפרלמנט המצרי קראו להתפטרותו.

עוינות כלפי ישראל
-----------------

חוסני מרבה להתבטא נגד ישראל. בין השאר, באפריל 2001 אמר: "ישראל מעולם לא תרמה מאום לציוויליזציה. התרבות הישראלית היא תרבות לא-אנושית, תוקפנית, גזענית ושחצנית". חוסני ניהל מדיניות נגד נירמול יחסי מצרים עם ישראל, ובמסגרתה אסר על הקרנת הסרט הישראלי "ביקור התזמורת" בפסטיבל הסרטים הבינלאומי בקהיר. במאי 2008 עורר חוסני מחלוקת נוספת כשהתנגד להכנסת ספרים ישראליים לספרייה של אלכסנדריה. הוא הכריז פומבית כי הוא מוכן לשרוף באופן אישי כל ספר ישראלי שיוכנס לספריות מצרים. דבריו עוררו האשמות אנטישמיות. מאוחר יותר התחרט חוסני על דבריו באתר האינטרנט שלו, ואמר שהצהרתו הייתה מוגזמת.

חוסני היה מועמד מוביל להיות המזכיר הכללי של אונסק"ו בבחירות של שנת 2009. בסיבוב ההצבעה הרביעי התמודד חוסני נגד אירינה בוקובה, והם קיבלו 29 קולות כל אחד. בסיבוב החמישי והאחרון הפסיד חוסני 31-27 לנציגת בולגריה שנבחרה לתפקיד. דבריו על שריפת ספרים היו אחד הגורמים שלו להפסד.

קישורים חיצוניים
----------------

ויקישיתוף מדיה וקבצים בנושא **פארוק חוסני** בוויקישיתוף
* מדוע לא נבחר שר התרבות המצרי למנכ"ל אונסק"ו?

הערות שוליים
------------

1. ↑  ראו הציטוט באתרו הרשמי.

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb16949959p (data)
* ISNI: 0000 0001 0349 9394
* SUDOC: 077513126
* ULAN: 500196978
* VIAF: 154677604
* WorldCat (עם VIAF): 154677604

 |
קפיצים
קפיץ מפותל וסלילי
**קפיץ** הוא עצם גמיש המשמש לאגירת אנרגיה מכנית באמצעות אנרגיה פוטנציאלית אלסטית. בפיזיקה, ובפרט במכניקה מקובל להשתמש במונח "קפיץ" כדי לציין פוטנציאל "אידיאלי" שמקיים את חוק הוק ביחס לכל העתק שהוא ממצב שיווי המשקל. בפועל, קפיצים אמיתיים מקיימים את חוק הוק רק בקירוב (עבור מתיחות קטנות). לקפיץ שימושים רבים בהנדסה ובפרט בהנדסת מכונות.

סוגי קפיצים
-----------

סוגי הקפיצים הנפוצים ביותר הם:

* קפיצים מפותלים המתנגדים לתנועה פיתולית. ביניהם, קפיץ סלילי לולייני (המיוצר על ידי ליפוף תיל מסביב לגליל) וקפיץ חרוטי, שכן התיל עצמו מתפתל כאשר הקפיץ נדחס או נמתח.
* קפיץ עלים (שכבות) - קבוצה של משטחים צרים וקפיציים האגודים יחד, כך שהקבוצה כולה יכולה להתכופף ולהתיישר בכיוון אחד, תוך שהמשטחים מחליקים מעט אחד על-גבי השני. החלקת המשטחים ממירה חלק מהאנרגיה ההרמונית לכדי חיכוך וכך מבנה "קפיץ העלים" משכך את התנועה ההרמונית של הכיפוף-ישור והתנועה נבלמת. "קפיץ עלים" משמש במתלי מכוניות, מתגים אלקטרוניים וקשתות.
* קפיץ ספירלי - תיל ישר המתנגד לתנועה סיבובית, כמו קפיץ מפותל. משמש בשעונים ובגלוונומטר (מכשיר למדידת זרמים חשמליים).
* קפיץ תומכה - קפיץ (לרוב משטח שטוח) המקובע בצידו האחד בלבד.

סוגים אחרים:

* גז לכוד דחוס.
* גומייה - האנרגיה נאגרת כאשר החומר נמתח.

תאוריה
------

תנועת התארכות ותנועת דחיסות קפיץ בזמן תאוצה
בפיזיקה הקלאסית, ניתן לראות בקפיץ מתקן האוגר אנרגיה פוטנציאלית באמצעות מתיחת הקשרים שבין אטומי החומר האלסטי.

חוק הוק העוסק באלסטיות קובע כי תוספת ההארכה של גוף אלסטי (האורך במצב מתוח פחות האורך במצב רפוי) יחסי באופן ליניארי למתיחות או לכוח המשמש למתיחת הגוף. באופן דומה, תוספת ההצטמצמות (תוספת ההארכה שלילית) יחסי לכוח הדחיסה (מתיחות שלילית).

חוק זה לא מתקיים תמיד, אלא רק כאשר התוספת (בין אם שלילית או חיובית) קטנה יחסית לאורך הכולל של הגוף. תוספות שאורכן גדול מגבול האלסטיות, שוברות את קשרי האטומים או מסדרות אותן מחדש, ויכולות לשבור את הקפיץ או לעוות אותו לצמיתות. לחומרים רבים אין גבול אלסטי מוגדר ולכן לא ניתן להשתמש בחוק הוק בצורה משמעותית בהתייחס לחומרים אלו.

למעשה, במונחים של אנרגיה חוק הוק הוא קירוב הרמוני של האנרגיה הפוטנציאלית של הקפיץ עבור הפרעות קטנות ("קירוב תנודות קטנות"). זהו קירוב בו מפתחים את האנרגיה הפוטנציאלית של הקפיץ סביב מצב שיווי המשקל שלו. כלומר: אם בנקודה {\displaystyle \ x\_{0}} הקפיץ נמצא בשיווי משקל (אנרגיה פוטנציאלית מינימלית), אזי בקירוב חוק הוק, האנרגיה הפוטנציאלית שלו כתלות במרחק מנקודת שיווי המשקל יהיה

{\displaystyle \ U={\frac {1}{2}}k(x-x\_{0})^{2}}
כאשר k נקרא "קבוע הקפיץ" או ה"קשיחות" (stiffness) שלו.

שימושים
-------

קפיצי עלים (מגלגל לגלגל) בטרקטור מ-1956 (הקפיץ העליון מוסתר)
מכשיר לחיזוק שרירי הידיים המבוסס על קפיץ
* מכשיר לחיזוק שרירים (המכונה גם ״פצפצים״ או ״קפצול״)
* שעון
* צעצועים
* בובה מכנית
* תיבת נגינה
* בולם זעזועים

ראו גם
------

* סלינקי
* מודול האלסטיות

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **קפיץ** |

* קפיץ, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007529683305171
* BnF: cb12286723g (data)
* GND: 4016583-8
* LCCN: sh85127022
* NDL: 00560505
* NKC: ph249492

 |
סמל הקבוצה הישן, עד 2012.
**מועדון ההוקי קרח רד בול מינכן** (בגרמנית: **Eishockeyclub Red Bull München**) היא קבוצת הוקי קרח מקצוענית ממינכן, גרמניה. המועדון מתמודד בליגת ההוקי קרח הגרמנית (DEL, Deutsche Eishockey Liga), המהווה לרמה הגבוהה ביותר של הוקי קרח מקצועני בגרמניה. המועדון זכה בשלוש אליפויות לאומיות ברציפות, כמו גם בגביע הגרמני בשנת 2010. הקבוצה משחקת את משחקי הבית שלה בהיכל הקרח אולימפיה.

היסטוריה
--------

לאחר הקמת המועדון **Eishockeyclub HC München 1998** ב-19 בינואר 1998, הקבוצה החלה לשחק בליגת Bezirksliga, במסגרת אליפות המחוז.

המועדון התקדם במהירות בליגות ההוקי בגרמניה בעשור הראשון, עם זכייה בשני תוארי אליפות הליגה הבווארית (Bayernliga). בשנת 2003 המועדון שינה את שמו ל- **Eishockeyclub München**. לאחר שהתקדם בשנת 2003 מהליגה הבווארית לאוברליגה, הקבוצה הפכה לקבוצת **EHC München Spielbetriebs GmbH** בשנת 2004. המועדון התקדם לבונדסליגה השנייה וזכה לראשונה באליפות הבונדסליגה השנייה בשנת 2010.

בחודש יולי 2010, מינכן העפילה לליגה העליונה בהוקי, DEL. יתר על כן, הקבוצה הצליחה להעפיל לפלייאוף בעונה הראשונה שלה ב-DEL. לאחר בעיות פיננסיות שונות הקבוצה קיבלה חסות חדשה בשנת 2012 ושמה שונה ל**רד בול מינכן**. מאז 1 במאי 2013, החברה והמועדון נמצאים בבעלות חברת **Red Bull GmbH**.

בעונת 2019 העפילה לגמר ליגת האלופות בהוקי קרח ובעונת 2022 העפילה לחצי גמר הליגה.

תארים
-----

* **ליגת האלופות בהוקי קרח**
	+ סגנות: 2018/19
* **ליגת ההוקי קרח הגרמנית**
	+ **זכייה**: 2015/16, 2016/17, 2022/23,2017/18
* **גביע ההוקי קרח הגרמני**
	+ **זכייה**: 2010
* **בונדסליגה 2**
	+ **זכייה**: 2010
	+ סגנות: 2009
* **הליגה הבווארית**
	+ **זכייה**: 2003
* **Bezirksliga**
	+ **זכייה**: 1999
* **לאנדסליגה**
	+ סגנות: 2000
* **אוברליגה**
	+ סגנות: 2005

קישורים חיצוניים
----------------

ויקישיתוף מדיה וקבצים בנושא **רד בול מינכן** בוויקישיתוף
* אתר האינטרנט הרשמי של רד בול מינכן (בגרמנית)

הערות שוליים
------------

1. ↑  "EHC receives DEL License" (בגרמנית). ehc-muenchen.de. 2010-07-03. אורכב מ-המקור ב-2010-11-22. נבדק ב-2010-07-12.

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 8370151838000020520000
* WorldCat: viaf-8370151838000020520000

 |
חלונות אוריאל בקלודצקו, פולין.
**חלון גַּבְלִית** (באנגלית: **Oriel window**) הוא צורה של חלון מפרץ אשר בולט מהקיר הראשי של בניין אך אינו מגיע עד הקרקע. נתמך על ידי תושבות, כנים או זיזים דומים, חלון גבלית מצוי לרוב כמבצבץ מקומה עליונה, אך משמש לעיתים גם בקומת הקרקע.

חלונות גבלית נפוצים באדריכלות אסלאמית בצורת משרביה ובטורקית ידועים בשם סאניסין (şahnişin) או קומבה (cumba). בתרבות האסלאמית (אנ'), החלונות והמרפסות הללו מזדקרים מחזית הרחוב של בית, ומספקים אזור בו נשים יכולות להציץ החוצה ולראות את הפעילויות למטה, בעודן נשארות בלתי נראות.

מקורות
------

לפי המילון האנגלי של אוקספורד, המונח oriel נגזר משפת האנגלו-נורמן oriell ומלטינית מאוחרת oriolum, שניהם משמעותם "גלריה" או "מרפסת", אולי מלטינית קלאסית Aulaeum ("וילון").

* אוריאל קולג' (אנ'), אוקספורד, קיבל את שמו ממרפסת או חלון גבלית שיצרו מאפיין של בניין שתפס את האתר בו עומדת המכללה כיום.
* בניין Oriel Chambers בליברפול היה מאוד שנוי במחלוקת כאשר נבנה, הכולל חזית שלמה של חלונות גבלית מזכוכית.

גלריה
-----

* 
* 
* 
* 
* 
* 
* 
* 
* 
*

ראו גם
------

* חלון מפרץ
* צריח (מבנה)

הערות שוליים
------------

1. ↑  What is an oriel window – Architecture Glossary
2. ↑  KENZARI, B. and ELSHESHTAWY, Y. (2003), The Ambiguous Veil: On Transparency, the Mashrabiy'ya, and Architecture. Journal of Architectural Education, 56: 17–25. doi: 10.1162/104648803321672924
3. ↑  University Challenge, BBC TV. Broadcast 8 August 2016
4. ↑  "History". Oriel Chambers. Retrieved 23 November 2021.

קישורים חיצוניים
----------------

ויקישיתוף מדיה וקבצים בנושא **חלון גבלית** בוויקישיתוף
**שלמה (שלומי) לנגר** (נולד ב-14 במאי 1962) הוא ראש המועצה המקומית אורנית בין השנים 2008–2018. מכהן כיום כמנכ"ל החברה הכלכלית חוף הכרמל.

ביוגרפיה
--------

נולד בירושלים, ולמד בבית הספר תחכמוני. התגייס לשייטת 13, ובהמשך שירותו עבר לחיל המודיעין ושירת כמפקד הבסיס של יחידה 8200. לאחר שחרורו מן הצבא התגייס ליחידת המבצעים של שירות הביטחון הכללי, ושרת בה במשך 25 שנה כלוחם, כראש צוות וכראש ענף.

בתקופת האינתיפאדה השנייה מונה על ידי ראש המועצה המקומית אורנית למנהל מחלקת ביטחון, בטיחות ושעת חירום. בבחירות לרשויות המקומיות שהתקיימו בשנת 2008 נבחר לראשות המועצה המקומית אורנית, לאחר שרשימתו "יחד עם שלומי" זכתה בכ-75% מהקולות הכשרים. בבחירות 2013 לרשויות המקומיות נבחר לכהונה שנייה לאחר שזכה בכ-72% מהקולות. בבחירות לרשויות המקומיות ב-2018 התמודד שוב בראשות סיעת יחד. רשימתו זכתה ב-3 מושבים במליאת המועצה, אך יריבו ניר ברטל גבר עליו ונבחר לראשות המועצה.
כיהן גם כיו"ר דירקטוריון איגוד ערים לאיכות סביבה שומרון, יו"ר ועדת הנוער במרכז השלטון המקומי וכן דירקטור וחבר הנהלה במרכז למשק וכלכלה של המרכז.

ב-2019 התמנה למנכ"ל המועצה המקומית בית אריה-עופרים. ב-2022 התמנה למנכ"ל החברה הכלכלית חוף הכרמל. לקראת הבחירות לרשויות המקומיות שייערכו בנובמבר 2023, הודיע לנגר כי יתמודד לכהונה נוספת.

למד לתואר ראשון במשפטים במכללת שערי מדע ומשפט, לתואר ראשון במדעי הרוח באוניברסיטת בר-אילן, לתואר שני במדיניות ציבורית באוניברסיטת רייכמן. מגשר מוסמך מטעם בית המשפט.

חיים אישיים
-----------

נשוי לוורד ואב לשלושה. מתגורר באורנית מאז 1991.

קישורים חיצוניים
----------------

* שלומי לנגר, ברשת החברתית פייסבוק
* שלומי לנגר, ברשת החברתית אקס (טוויטר)
* אורנית שלומי לנגר, ברשת החברתית אקס (טוויטר)
* סרטונים בערוץ של שלומי לנגר, באתר יוטיוב
* שלומי לנגר, ברשת החברתית אינסטגרם
* הנבחרת שלנו, סיעת יחד עם שלומי לנגר
* מאחורי הקלעים של השלטון המקומי: חלק א, ראיון בפודקאסט "מחברים דמוקרטיה לחיים" של המכון הדומקרטי
* מאחורי הקלעים של השלטון המקומי: חלק ב ראיון בפודקאסט "מחברים דמוקרטיה לחיים" של המכון הדומקרטי

הערות שוליים
------------

1. ↑  רשימת הנבחרים לראש הרשות המקומית -בחירות 2008, באתר משרד הפנים
2. ↑  חדשות 2, ‏הבחירות לרשויות: התוצאות המלאות, באתר ‏מאקו‏, 22 באוקטובר 2013
3. ↑  מודעה בדבר מועמדים לראשות הרשות המקומית, הודעה בדבר מועמדים לראשות הרשות המקומית ובדבר רשימות מועמדים למועצה, כינוייהן ואותיותיהן, באתר www.oranit.org.il
4. ↑  הודעה, בעמוד הפייסבוק של מועצה מקומית בית אריה-עופרים, 16 בינואר 2019
5. ↑  חנן גרינווד, ראש מועצת אורנית לשעבר: "הכל קרס בגלל ההתנהלות שהיתה במליאה כולה - אופוזיציה וקואליציה", באתר ישראל היום, 16 ביולי 2023
תיאטרון לנסובייט
**תיאטרון לנסובייט** (רשמית: ""התיאטרון הפטרבורגי על שם לנסובייט", ברוסית: **Санкт-Петербургский театр им. Ленсовета**) היא תיאטרון בעיר סנקט פטרבורג, רוסיה. התיאטרון הוקם בשנת 1929 בשם "התיאטרון הצעיר" ושמו שונה ל"תיאטרון החדש" בשנת 1933, ולבסוף כונה "התיאטרון הסובייטי של לנינגרד" (לנסובייט בקיצור) בשנת 1939 ומכאן שמו.

חברת השחקנים וההנהלה המנהלת את התיאטרון מתוקצבת מכספי התקציב הפדרלי של רוסיה באמצעות משרד התרבות הרוסי.

מבנה התיאטרון
-------------

מאז 1945 התיאטרון ממוקם בוולדימירסקי פרוספקט 12 בסנקט פטרבורג.

התיאטרון ממוקם בבית אחוזה שהוא ציון דרך היסטורי מהמאה ה-19 שנבנתה עבור המשפחות קורסקוב והנסיך גוליצין. האחוזה הייתה אז בבעלות "אגודת המנהלים והסוחרים" לפני המהפכה הקומוניסטית בשנת 1917. הבניין הולאם ותוחזק על ידי הממשלה הסובייטית, כמה שיפוצים ושיחזורי פנים וחזית נעשו במהלך שנות השלושים של המאה העשרים ועד לשנות השמונים.

לאחר קריסת ברית המועצות, המצב הכלכלי השתנה באופן דרמטי והבניין הפך לאטרקטיבי עבור עסקים ומסעדות פרטיות רבות. עם זאת, הממשלה הרוסית עדיין החזיקה בבעלות על המבנה והמשיכה לתמוך בתיאטרון באמצעות סבסוד הלהקה וניהול הבמה, וכן במימון שיפוץ פנימי וחיצוני בשנים 2000–2010. בתום השיפוץ הועבר המבנה לבעלות העיר סנקט פטרבורג והעירייה.

משנת 2020, קומת הקרקע משרתת שתי מסעדות וחנות מזכרות. התיאטרון משתמש בבמה המרכזית עם אולם עבור 900 מושבים ובבמה הקטנה עם אולם ל-150 מושבים.

במאים
-----

* איסאק קרול (1933–1937)
* בוריס סושקביץ' (1937–1946)
* ניקולאי אקימוב (1949–1956)
* איגור ולדימירוב (1960–1996)
* ולדיסלב פזי (1996–2006)
* יורי בוטוסוב (1996–2017)
* לריסה לופיאן (2019–ואילך)

שחקני בית
---------

* אליסה פריינדליך
* אלכסיי פטרנקו
* איגור ולדימירוב
* מיכאיל בויארסקי
* פיוטר שלוחונוב
* ילנה סולוביי
* קונסטנטין חבנסקי
* מיכאיל פורצ'נקוב
* אנה קובאלצ'וק
* אנדריי זיברוב
* לריסה לופיאן
* סמיון סטרוגצ'וב

הפקות נודעות
------------

* 1990 ההצגה "פוטו פיניש" מאת פיוטר יוסטינוב בכיכובם של פטר שלוחונוב וילנה סולוביי.
* 1997 מחכים לגודו של סמואל בקט בכיכובם של קונסטנטין חבנסקי ומיכאיל פורצ'נקוב
* 2009 "רגשות מעורבים" של ריצ'רד באר בכיכובם של מיכאיל בויארסקי ולריסה לופיאן.

קישורים חיצוניים
----------------

ויקישיתוף מדיה וקבצים בנושא **תיאטרון לנסובייט** בוויקישיתוף
* 

* אתר האינטרנט הרשמי של תיאטרון לנסובייט
* אתר רשמי
* תיאטרון לנסובייט הפטרבורגי באתר התיאטראות הרוסי הממלכתי ROSTEATR.ru

הערות שוליים
------------

1. ↑  The Lensovet Theatre history. История театра. Санкт-Петербургский театр им. Ленсовета

|  |  |
| --- | --- |
| בקרת זהויות עריכת הנתון בוויקינתונים | 
* LCCN: no2010067903
* VIAF: 125909082
* WorldCat: lccn-no2010067903

 |
**נובוקיור בע"מ** (באנגלית: **NovoCure Limited**) היא חברת אלקטרוניקה רפואית, המפתחת מכשור רפואי לטיפול בחולי גליובלסטומה מולטיפורמה - הסוג הנפוץ של סרטן המוח, ובסוגי סרטן נוספים. מרכז הפיתוח של החברה נמצא בישראל, וגם מוצריה מיוצרים בישראל.

היסטוריה
--------

החברה הוקמה בשנת 2000 על ידי יורם פלטי, פרופסור לפיזיולוגיה ולביופיזיקה בטכניון, חתן פרס ישראל לשנת תשפ"ב על יוזמתו זו.

המשקיע הראשון בחברה היה נרט פרלהאגן, מנהל בחברות פארמה אירופיות. גם לטכניון היה חלק בבעלות על החברה, משום שהטכנולוגיה של החברה התבססה על מחקר של פלטי שנעשה בטכניון. מנכ"ל החברה מאז סמוך להקמתה הוא אסף דנציגר. הטכנולוגיה שמשמשת את החברה קרויה Tumor Treating Fields (אנ') - שימוש בשדות חשמליים לשם השפעה על הגידול הממאיר. משקיע נוסף בחברה הוא ויליאם דויל, המשמש כיושב ראש החברה מאז הקמתה.

בשנת 2011 קיבל המכשיר שפיתחה החברה, Optune, את אישור ה-FDA לטיפול במקרים חוזרים של גליובלסטומה, ובשנת 2015 התקבל אישור ה-FDA לטיפול במקרים חדשים של גליובלסטומה. בשנת 2016 אישר ה-FDA את השימוש בדור השני של Optune, השוקל פחות מחצי מאשר גרסת הדור הראשון. המכשיר כולל אלקטרודות המוצמדות לראשו המגולח של המטופל ויוצרות גלים אלקטרומגנטיים בתדירות של 100–300 קילוהרץ. גלים אלה פוגעים בתאים הסרטניים מבלי לגעת בתאים הבריאים.

החברה נמצאת בשלבי פיתוח ואישור שונים של מכשירים לטיפול בסוגי סרטן נוספים, בהם סרטן הכבד.

מוצרי החברה נמכרים בארצות הברית, בגרמניה, באוסטריה, בשווייץ, בשוודיה, ביפן ובישראל. הטיפול בחולה נעשה באמצעות מכשיר המחובר לגופו במשך רוב שעות היום.

באוקטובר 2015 הונפקו ניירות הערך של החברה בנאסד"ק, לפי שווי של שני מיליארד דולר. בדצמבר 2020 הגיע שווי השוק של החברה ליותר מ-17 מיליארד דולר, ובאפריל 2021 הגיע שווי השוק ל-19.7 מיליארד דולר, הגבוה מבין כל החברות הישראליות. אולם שווי החברה פחת בשיעור גבוה מאוד ובמרץ 2022 עמד על 7.26 מיליארד דולר.

קישורים חיצוניים
----------------

* אתר האינטרנט הרשמי של נובוקיור
* דורון קופרשטין, הטכנולוגיה הישראלית שעושה מהפכה בטיפול בסרטן מוח, באתר ynet, 15 בנובמבר 2018
* גלי וינרב, ‏חברת המכשור הרפואי נובוקיור הפכה לישראלית בעלת השווי הגבוה ביותר, באתר ‏מאקו‏, 18 באפריל 2021
* גלי וינרב, ‏יותר מ-WIX, טבע ואמדוקס: הכירו את החברה הישראלית שכבר שווה 17 מיליארד דולר בנאסד"ק, באתר גלובס, 29 בדצמבר 2020
* אסף אופיר, קסדה בראש טוב: החברה הישראלית שמספקת תקווה לחולי סרטן המוח, באתר חדשות 13, 7 במרץ 2020
* מידע עסקי על חברת נובוקיור באתרים Yahoo! Finance • MarketWatch • CNN Money • Bloomberg Business (באנגלית)
* נובוקיור, בגוגל פיננסים

* נובוקיור, באתר Crunchbase (באנגלית)

הערות שוליים
------------

1. ↑  סוכנויות הידיעות, נובוקיור: ה-FDA אישר טיפול של החברה נגד גידולים סרטניים במוח, באתר כלכליסט, 16 באפריל 2011
2. ↑  אתר למנויים בלבד יורם גביזון, הניסוי שהשיל ביומיים 4 מיליארד דולר משוויה של נובוקיור, הישראלית הגדולה בארה"ב, באתר TheMarker‏, 4 ביולי 2021
3. ↑  גלי וינרב, ‏חברת המכשור הרפואי נובוקיור הפכה לישראלית בעלת השווי הגבוה ביותר, באתר ‏מאקו‏, 18 באפריל 2021
**שאבי וורן באביקה** (בצרפתית: **Shavy Warren Babicka**; נולד ב-1 ביוני 2000 בליברוויל שבגבון) הוא כדורגלן גבונזי המשחק בעמדת קשר הכנף בקבוצת טולוז מהליג 1 ובנבחרת גבון.

קריירת מועדונים
---------------

באביקה החל את הקריירה המקצוענית שלו בקבוצות מנגה ספורט מליגת העל הגבונזית וקיובו ספורטס מליגת העל הרואנדית.

### אריס לימסול

ב-5 באוגוסט 2021 חתם באביקה באריס לימסול מליגת העל הקפריסאית. את הופעת הבכורה שלו בקבוצה ערך באביקה ב21 באוגוסט בניצחון 2–1 על אולימפיאקוס ניקוסיה. ב-12 בדצמבר של אותה שנה כבש באביקה את שער הבכורה שלו בקבוצה בניצחון 2–0 בדרבי של לימסון מול אפולון כאשר הוא כבש צמד באותו משחק. ובסך הכל סיים את העונה עם 3 שערים ב-28 הופעות בליגה. בעונתו השנייה בקבוצה עונת 2022/2023 כבש באביקה 8 שערים ב-35 הופעות וסייע לקבוצה לזכות באליפות הראשונה בתולדותיה. בעונה לאחר מכן בשלב הבתים בליגה האירופית כבש באביקה 3 שערים עבור לימסול. בליגה הוא כבש שער בודד בשניים עשר משחקים עד ינואר.

### טולוז

ב-14 בינואר 2024 חתם באביקה בטולוז מליגת העל הצרפתית, אשר שילמה עבורו 2.75 מליון אירו במה שהיווה שיא עבור אריס לימסול למכירת שחקן.  באביקה ערך את הופעת הבכורה שלו בקבוצה ב-21 בינואר במשחק הגביע נגד רואן. את הופעת הבכורה שלו בליגה ערך באביקה ב-28 בינואר בהפסד 0–2 ללאנס. ב-4 בפברואר כבש באביקה את שער הבכורה שלו במועדון בניצחון 3–2 על ריימס.

קריירה בינלאומית
----------------

ב-4 ביוני 2022 ערך באביקה את הופעת הבכורה שלו בנבחרת גבון, בניצחון 1–0 על נבחרת הרפובליקה הדמוקרטית של קונגו במסגרת מוקדמות גביע אפריקה לאומות 2023. במשחק זה הבקיע את שער הבכורה שלו בנבחרת.

קישורים חיצוניים
----------------

* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר National Football Teams
* פרופיל, באתר FootballDatabase.eu
* פרופיל, באתר ESPN

הערות שוליים
------------

1. ↑  Alex Moucketou Moussounda et Shavy Warren Babicka s'engagent avec le club Chypriote de Aris Limassol באתר Gabon News, ‏ 5 באוגוסט 2021 (בצרפתית)
2. ↑  Record fee for Babicka transfer! | Aris Limassol, Aris Limassol Official Website (באנגלית)

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"שאבי באביקה"**.
**קידירגלי אונגרבייב** (בקזחית: **Қыдырғали Оңғарбаев**) הוא ספורטאי קזחי מקצועי בתחום הורדת ידיים. קידירגלי מדליסט באליפות העולם, וכן מקום ראשון באליפות אסיה שלוש פעמים ואלוף קזחסטן פעמים רבות. בגביע העולמי "זלוטי טור" עד עד 95 ק"ג זכה בזהב, ובכסף במשקל כולל.

ראשית חייו וקריירה
------------------

אונגרבייב נולד ב-24 באוקטובר 1994 בעיר שרדרה, שבדרום קזחסטן. מגיל 10 החל לעסוק בהאבקות זרועות במועדון הספורט המקומי "שרדרה הורדות ידיים". בהדרכתו של ארמן קרסיבייב, המאמן הראשי ומייסד המועדון, הוא זכה להצלחה רבה בספורט וזכה בזהב באליפות העולם לנוער ב-2012.

### קריירה מקצועית

באליפות העולם 2012 זכה בזהב בקטגוריית הצעירים ובארד בקטגוריית הבוגרים עד 80 ק"ג.
בשנת 2013, הוא היה שלישי בקטגוריה של עד 95 ק"ג בגביע העולם של נמירוף בחסות ליגת הורדת הידיים המקצועית בארצות הברית.
באליפות רוסיה הפתוחה A1 2014 הוא זכה בארד, כשהוא ניצח בקרב ספורטאים שמאליים מצטיינים כמו יבגני פרודניק וספרטק זולוב, וכן את ארטם טיינוב ולדימיר מנצאקניאן בקרב ימין. במהלך קריירת הספורט שלו, הוא השיג את התואר של האמן הבינלאומי לספורט של הרפובליקה של קזחסטן, הפך לאלוף ארצו מספר פעמים, ואלוף אסיה שלוש פעמים.
בשנת 2017, בגביע העולם המקצועי – "זלוטי טור" בדרגת משקל 95 ק"ג, ימני. לקח את המקום הראשון. בקטגוריית המשקל המוחלט, הוא הפסיד רק למתאבק היד החזק בעולם לבן סגינשווילי, ולקח את המקום השני.
בשנת 2018, בזכות הופעתו המוצלחת בתחרות "זלוטי טור", הוא קיבל הזמנה לתחרות "TOP 8", בה התכנסו מיטב 8 מתאבקי הזרועות בעולם, ללא קשר לדרגת המשקל. בטורניר זה ניצח האתלט הקזחי את הספורטאי הפולני – אלכס קורדצ'ה, שכבד ממנו ב-50 ק"ג, ונכנס לדירוג "ארבעה הראשונים בעולם".
**ציונה קניג-יאיר** (נולדה ב-18 ביולי 1970) היא מנכ"לית משרד התפוצות, במקצועה היא משפטנית. בעבר הייתה סגנית נשיא מכון הרטמן. בשנים 2008–2016 כיהנה כנציבת שוויון ההזדמנויות בעבודה הראשונה.

ביוגרפיה
--------

קניג-יאיר נולדה ב-1970 בברוקלין, ארצות הברית, עלתה לישראל עם משפחתה בשנת 1981, וגדלה ברעננה. היא בוגרת הפקולטה למשפטים באוניברסיטה העברית בירושלים. בראשית דרכה כעורכת דין עבדה במשרד פרטי ובהמשך הייתה פרקליטה פלילית בפרקליטות מחוז תל אביב.

בהמשך שימשה מנהלת המחלקה המשפטית של שדולת הנשים ולימדה בקליניקה משפטית לזכויות נשים במכללת רמת גן.

בעקבות תיקון לחוק שוויון ההזדמנויות בעבודה הוקמה בשנת 2008 במשרד התעשייה, המסחר והתעסוקה נציבות שוויון ההזדמנויות בעבודה, האחראית על אכיפת הוראות החוק, באמצעות תביעות המוגשות בשם עובדים, או בשם הנציבות עצמה, לבתי-הדין לעבודה. קניג-יאיר מונתה לעמוד בראש הנציבות החדשה. היא כיהנה בתפקיד עד ינואר 2016.

ביוני 2021 הודיע שר התפוצות נחמן שי על כוונתו למנות אותה למנכ"לית משרד התפוצות. ב-19 ביולי אושר המינוי.

קניג-יאיר היא בוגרת קרן וקסנר.

חיים אישיים
-----------

קניג-יאיר נשואה לאייל ואם לשלושה. מתגוררת במושב בני דרום.

קישורים חיצוניים
----------------

* אורה קורן, "אל תשאל אישה כמה ילדים יש לה", באתר הארץ, 2 ביולי 2008
* רותי סיני, נציבת השוויון מקנאה ב"שיניים" של העמיתה מארצות הברית, באתר הארץ, 8 בספטמבר 2008
* תני גולדשטיין, תפקיד חדש: נציבת שוויון הזדמנויות בעבודה, באתר ynet, 5 בנובמבר 2007
* רות אגלש, ציונה קניג-יאיר: גברת חירות, בג'רוסלם פוסט (באנגלית)
* הילה ויסברג, במרץ 2012 ציונה קניג-יאיר: "השיח של אמהות שנדרשות להיות סופר-וומן חייב להשתנות"1.1656959, באתר TheMarker
* בילי פרנקל, נציבת שוויון הזדמנויות פורשת: "לא כל אישה היא רחם מהלך", באתר ynet, 8 בדצמבר 2015
* נציבת שוויון הזדמנויות במשרד הכלכלה מסיימת את תפקידה לאחר 8 שנות פעילות, באתר של משרד הכלכלה

הערות שוליים
------------

1. ↑  עוד מינוי סרוג: המנכ"לית חדשה למשרד התפוצות, אתר "כיפה", 22 ביוני 2021
**תומאס הסקל לי** (באנגלית: **Thomas Haskell Lee**; ‏27 במרץ 1944 – 23 בפברואר 2023) היה איש עסקים ומשקיע אמריקאי. נחשב לאחד מחלוצי תחום קרנות ההשקעות הפרטיות, בדגש על רכישות ממונפות.

החברה שהקים ב-1974 תומאס ה. לי פרטנרס (Thomas H. Lee Partners (THL)), היא בין חברות ההשקעות הפרטיות (Private Equity, ובקיצור PE) הוותיקות והגדולות בעולם. ב-2006 עזב את החברה שהקים ויסד את חברת ההשקעות הפרטיות Lee Equity Partners, שבה כיהן כשותף מנהל. עם מותו, בפברואר 2023, נאמד שוויו הנקי לפי פורבס, ב-2 מיליארד דולר.

ביוגרפיה
--------

נולד ב-1944 בברוקלין, ניו יורק סיטי למשפחה יהודית. אביו, הרברט סי לי (בשמו המקורי: ליבוביץ) ומילדרד "מיקי" שיף לי. סבו היה רוברט שיף, מייסד ובעלי "תאגיד הנעליים של אמריקה" (Shoe Corporation of America, אין לבלבל עם "United States Shoe Corporation") ואביו עבד בתחילת דרכו בחברה. בהמשך התקדם אביו והיה ליו"ר "Shoe Corporation of Canada" ו-"Clark International Corp".

הוא למד בבית הספר בלמונט היל (אנ') בבוסטון וסיים את לימודיו בהרווארד קולג' (אנ') ב-1965, כשבמקביל עבד זמן מה כאנליטיקאי במחלקת המחקר של בנק ההשקעות ל. פ. רוטשילד (אנ') בניו יורק.

ב-1966 החל לעבוד בבנק הלאומי הראשון של בוסטון (אנ'), וכעבור שמונה שנים, ב-1973 הגיע לדרגת סגן נשיא הבנק. לפי דיווחי משפחתו, שנמסרו אחרי פטירתו, החל לי להשקיע עם כספי ירושה בסך 150,000$ בלבד.

את חברת ההשקעות הראשונה שלו, "תומאס ה. לי פרטנרס" (אנ') הקים לי ב-1974 ובאמצעותה החל לרכוש חברות בעסקאות רכש ממונפות. חלק מהחברות ששיקם הונפקו על ידו לציבור ונמכרו בתשואות נאות, וחלקן גם קרס במהירות לאחר מכן תחת הניהול החדש שהפגין ביצועים גרועים. לפי אתר חברת THL, מאז הקמתה ועד 2006 (מועד פרישתו של לי) גייסה החברה יותר מ-22 מיליארד דולר בשש קרנות פרייבט אקוויטי. החברה עמדה במרץ 2006 ערב סיום גיוס הכספים עבור הקרן השישית שלה, כאשר החליט לי להתפטר ממנה בצורה ידידותית ולהקים חברה חדשה "Lee Equity Partners" שהתמקדה בקרנות צמיחה (Growth capital), אפיק השקעות שבדרך כלל אינו ממונף ומאפשר למשקיע לחלוק עם חברה מבוססת יחסית, חלק מתשואות הצמיחה שלה, מעמדת מיעוט של מחזיקי המניות, שאינה מערערת את מבנה השליטה בחברה הוותיקה.

שינוי זה איפשר ללי לצמצם משמעותית את מעורבותו היומיומית במסחר והוא עבר להתגורר בניו יורק.

לי היה פילנתרופ רב פעלים, ותרם סכומים גדולים למוסדות אקדמיה, אמנות ורפואה נודעים בעיקר בארצות הברית.

הוא היה נשוי פעמיים ולו חמישה ילדים. לי היה אספן אמנות נלהב וחבר קרוב של בני הזוג ביל והילרי קלינטון, שלפי הדיווחים בילו בביתו כמה ימים בתקופה שלאחר הפסדה של הילרי בבחירות 2008 לנשיאות ארצות הברית.

ב-23 בפברואר דווח כי לי שם קץ לחייו במשרדו במנהטן בגיל 78.

קישורים חיצוניים
----------------

* האתר הרשמי של THL

הערות שוליים
------------

1. ↑  נקרולוג על אביו באתר הבוסטון גלוב, 5–6 באפריל 2012.
2. ↑  US billionaire financier Thomas Lee found dead at 78, באתר ה-BBC, 24 באפריל 2023.

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"תומאס לי"**.